ΤΑ ΚΟΚΚΙΝΑ ΛΟΥΣΤΡΙΝΙΑ

Θεατρική διασκευή από την ομάδα «Βαρεμένοι καλλιτέχνες» , Α1

**Πρόσωπα:**

Τσαγκάρης: Καπουράνη Ιωάννα

Αφεντικό: Γεωργουλογιάννη Δήμητρα

Μητέρα τσαγκάρη: Γαλανοπούλου Δήμητρα

Δάσκαλος: Αναστασοπούλου Βασιλική

Σύζυγος δασκάλου: Γεωργουλογιάννη Δήμητρα

Κόρη δασκάλου: Ζαφειράτου Μαριάννα

Υπηρέτρια δασκάλου: Καλλιγέρη Γεωργία

Αφηγήτρια: Ζαφειράτου Μαριάννα

**ΣΕΝΑΡΙΟ**

**Αφηγήτρια** : Τρίτη, 23 Νοεμβρίου 1995

(Στην πρώτη σκηνή βλέπουμε τον τσαγκάρη να περπατάει βιαστικά με το κεφάλι σκυφτό μπροστά από διάφορες βιτρίνες. Σε μια βιτρίνα βλέπει ένα ζευγάρι κόκκινα λουστρίνια. Στην αρχή του ρίχνει μια αφηρημένη ματιά μα στη συνέχεια τα κοιτάει καλύτερα και φωνάζει ενθουσιασμένος)

**Τσαγκάρης** : Αχά!! Αυτά είναι τα κατάλληλα! (και φεύγει)

(Μπαίνουν στην σκηνή το αφεντικό και ο τσαγκάρης. Πίσω τους υπάρχει ένας πάγκος εργασίας)

**Αφεντικό**: Ορίστε ο μισθός του μήνα. (τού δίνει ένα μάτσο χαρτονομίσματα)

**Τσαγκάρης**: Ευχαριστώ πολύ! (περιμένει να φύγει το αφεντικό και τα κρύβει στο παπούτσι του)

**Αφηγήτρια:** Τετάρτη, 16 Δεκεμβρίου 1995

(Στην σκηνή βλέπουμε το αφεντικό και τον τσαγκάρη)

**Αφεντικό**: Θέλω να πας στην αγορά να μου πάρεις δέρματα, γιατί μας έχουν τελειώσει κι έχουμε πολλές παραγγελίες.

**Τσαγκάρης**: Ό,τι πεις αφεντικό. Α! κάτι ακόμα. Αυτές τις μέρες μπορώ να δουλεύω μέχρι αργά το βράδυ; Όπως είπες κι εσύ έχουμε πολλή δουλειά και δε θα προλάβω…

**Αφεντικό:** Φυσικά και μπορείς! (φεύγουν και οι δύο)

(Βρισκόμαστε πάλι στα μαγαζιά. Ο τσαγκάρης περπατάει επιφυλακτικά, μπαίνει σ΄ ένα μαγαζί κι ύστερα από λίγο βγαίνει με ένα κομμάτι κόκκινο δέρμα για λουστρίνια. Μετά από λίγο βλέπουμε τον τσαγκάρη να κάθεται στον πάγκο εργασίας και να δουλεύει)

**Αφηγήτρια:** Παρασκευή 24 Δεκεμβρίου

**Τσαγκάρης:** Τα κατάφερα επιτέλους!! (Σηκώνει τα παπούτσια χαρούμενος και φεύγει)

(Βρισκόμαστε στο σπίτι του τσαγκάρη. Η μητέρα του κάθεται σκεφτική στο τραπέζι και μουρμουρίζει κάτι για χρήματα)

**Τσαγκάρης:** Μητέρα, μπορώ να έρθω μαζί σου στο σπίτι του δασκάλου να σε βοηθήσω;

**Μητέρα:** Ναι, ναι, βέβαια. Αν θέλεις, φεύγω σε μια ώρα. (φεύγει και ο τσαγκάρης κάθεται στη θέση της)

*Αναμνήσεις τσαγκάρη*

**Αφηγήτρια:** Δευτέρα 20 Ιουνίου 1995

(Μεταφερόμαστε στο σπίτι του δασκάλου, όπου κάθονται η κόρη και ο τσαγκάρης και μιλούν)

**Τσαγκάρης:** Γεια σου!

**Κόρη:** Α! Γεια σου! Τι κάνεις;

**Τσαγκάρης:** Μια χαρά. Ξέρεις, τα συνηθισμένα… Σήμερα είσαι πολύ όμορφη… (του πέφτει ένα κουτί, που κρατάει, πάνω της) Ωχ! Χίλια συγγνώμη!! Δεν το ήθελα. ( σκύβει να το μαζέψει και μετράει αστραπιαία το πόδι της). Συγγνώμη και πάλι. Αλλά τώρα πρέπει να φύγω.

*Επιστρέφουμε στο παρόν*

**Μητέρα:** Πέρασε η ώρα. Πάμε να φύγουμε, γιατί θ΄ αργήσω.

(Είμαστε στο σπίτι του δασκάλου, όπου η υπηρέτρια υποδέχεται τη μητέρα και τον τσαγκάρη)

**Υπηρέτρια:** Περάστε.

**Μητέρα:** Συγγνώμη που άργησα. Πάω στην κουζίνα ν΄ αρχίσω.

**Τσαγκάρης:** Εγώ έρχομαι σε λίγο. (κρύβεται σε μια γωνιά περιμένοντας την κόρη)

(Μπαίνει η οικογένεια του δασκάλου)

**Σύζυγος δασκάλου:** Επιτέλους, ήρθε αυτή η ανεπρόκοπη η καθαρίστρια! (υστερικά)

**Δάσκαλος:** Αν δεν αντέχω κάτι, αυτό είναι οι αργοπορίες! (αυστηρά)

**Κόρη:** Αφήστε που τον τελευταίο καιρό κουβαλάει μαζί της συνέχεια αυτόν τον… , πώς τον λένε, τέλος πάντων, τον γιο της! (με παράπονο)

**Σύζυγος δασκάλου:** Νεαρή μου, σε έχω δει που όλο μαζί του είσαι. Καλά θα κάνεις να τον αποφεύγεις. Άκου εκεί, Η ΔΙΚΗ ΜΟΥ ΚΟΡΗ να κάνει παρέα με τον γιο της καθαρίστριας! Ανήκουστο!! Άσε που αυτός ο μικρός είναι … σιχαμερός!

**Δάσκαλος:** Έχει ΑΠΟΛΥΤΟ δίκιο η μητέρα σου! Δε θα ανεχτώ να σε ξαναδώ μαζί του, νεαρή μου!!!

**Κόρη:** Το ξέρω πως έχει δίκιο! Ποιος είπε πως θέλω να είμαστε μαζί; Εκείνος μου «κολλάει» όλη την ώρα!

(Οι γονείς κοιτάζονται, σωριάζονται στον καναπέ, βγάζουν ένα μαντίλι ο καθένας και ταυτόχρονα σκουπίζουν τα πρόσωπά τους λέγοντας)

-Oh, my darling! (φεύγουν όλοι)

( Ο τσαγκάρης βγαίνει από την κρυψώνα του και περπατάει μόνος του πάνω κάτω απογοητευμένος. Μπαίνει η μικρή υπηρέτρια κρατώντας ένα ποτήρι νερό)

**Υπηρέτρια:** Σου έφερα λίγο νερό, μήπως διψάσεις! (ντροπαλά)

**Τσαγκάρης:** Ορίστε, αυτά είναι για σένα. Καλά Χριστούγεννα! (της δίνει απότομα αλλά αποφασιστικά τα κόκκινα γοβάκια)

**Υπηρέτρια:** Σ΄ ευχαριστώ πάρα πολύ!! (από την έκπληξη τής πέφτει το ποτήρι. Παίρνει τα παπούτσια γελώντας)

(Τα δύο παιδιά αγκαλιάζονται χαρούμενα)